ভারতীয় ক্রিকেট বোর্ডের পরবর্তী সভাপতি হচ্ছেন শচীন! শুরু জল্পনা

ওয়েব ডেস্ক : ভারতীয় ক্রিকেট বোর্ডের (BCCI) পরবর্তী সভাপতি কে হবেন? তা নিয়ে জোর জল্পনা চলছে। এর মধ্যেই জানা যাচ্ছে সেই গুরুত্বপূর্ণ পদে বসতে পারেন ক্রিকেটের ইশ্বর শচীন তেণ্ডুলকর (Sachin Tendulkar)! তাঁকে বোর্ড প্রেসিডেন্ট করার জন্য আইসিসি চেয়ারম্যান জয় শাহ (Jay Shah) শচীনকে বোঝানোর দায়িত্ব নিয়েছেন বলে সূত্রে খবর।

মেয়াদ শেষ হয়েছে বর্তমান বিসিসিআই (BCCI) প্রেসিডেন্ট রজার বিনি’র। ফলে চলতি মাসেই লোধা আইনে ভারতীয় ক্রিকেট বোর্ডের নির্বাচন হতে পারে। কারণ, এখনও জাতীয় ক্রীড়া আইনের নিয়মকানুন ঠিক করতে সময় লাগতে পারে। ফলে লোধা আইনেই এই নির্বাচনের সম্ভাবনা। আর অন্যদিকে বোর্ডও চাইছে দ্রুত কোনও হেভিওয়েট ক্রিকেটারকে দ্রুত বোর্ডের প্রেসিডেন্ট পদে বসানো হোক।

আরও খবর : শিখর ধওয়ানকে তলব করল ইডি!

প্রসঙ্গত, রজার বিনির (Roger Binny) আগে ভারতীয় ক্রিকেটের অন্যতম সেরা অধিনায়ক সৌরভ গঙ্গোপাধ্যায় (Saurav Ganguly) ছিলেন ভারতীয় বোর্ডের প্রেসিডেন্ট। তাই বিনি’র পরিবর্তে কোনও বড়মাপের ক্রিকেটারকেই প্রেসিডেন্ট পদে বসাতে চাইছে বিসিসিআই (BCCI)। সূত্রের খবর, বহু দিন ধরেই শচীনকে এই পদে বসাতে উদ্যোগী হয়েছেন আইসিসি চেয়ারম্যান জয় শাহ (Jay Shah)। এমনকি ভারত ও ইংল্যান্ডের মধ্যে হয়ে যাওয়া অ্যান্ডারসন-তেন্ডুলকর ট্রফি চলাকালীন এ নিয়ে শচীনের আলোচনা হয়েছে বলেও খবর।

তবে শচীন এতে রাজি হয়েছেন কিনা, সে সম্পর্কে এখনও কিছু জানা যায়নি। অন্যদিকে, বিভিন্ন বিজ্ঞাপনের সঙ্গে যুক্ত রয়েছেন শচীন। ফলে বোর্ড প্রেসিডেন্ট হলে তাঁকে সে সব ছাড়তে হতে পারে। তবে সূত্রের খবর, এই পদে শচীনের বসার সম্ভাবনা প্রবল।

দেখুন অন্য খবর :

The post ভারতীয় ক্রিকেট বোর্ডের পরবর্তী সভাপতি হচ্ছেন শচীন! শুরু জল্পনা first appeared on KolkataTV.