শচীনকে টপকাতে দরকার মাত্র ২৫! কোহলির মহারেকর্ড ২০২৬-এই?

ওয়েব ডেস্ক: এভাবেও যে ফিরে আসা যায়, তা ২০২৫-এ বুঝিয়ে দিয়েছেন তিনি। ভারতীয় দলে তাঁর গুরুত্বকেও প্রমাণ করেছেন বারবার। এবছর তিনি ভেঙেছেন একের পর এক রেকর্ডও (Record)। বিরাট কোহলির (Virat Kohli) রেকর্ড ভাঙার এই খেলা কিন্তু জারি থাকবে ২০২৬-এও। মাত্র ২৫ রান করলেই তিনি টপকে যাবেন শচীন তেণ্ডুলকরকেও (Sachin Tendulkar)। নিউজিল্যান্ডের বিরুদ্ধেই যে এই বিশ্বরেকর্ড হতে চলেছে, তা কোহলির আগুন ফর্ম দেখে মোটামুটিভাবে ধরেই নেওয়া যায়। কিন্তু ঠিক কী নজির গড়তে চলেছেন বাইশ গজের ‘কিং’?

নিজের আন্তর্জাতিক ক্রিকেট কেরিয়ারে মোট ২৮,০০০ রানের মাইলফলক থেকে মাত্র ২৫ রান দূরে রয়েছেন বিরাট কোহলি। নিউজিল্যান্ডের বিরুদ্ধে ওডিআই সিরিজে যদি এই লক্ষ্য পূরণ করতে পারেন, তাহলে তিনি শচীন তেন্ডুলকরকে টপকে হয়ে যাবেন আন্তর্জাতিক ক্রিকেটে দ্রুততম ২৮,০০০ রানে (Fastest 28,000 International Runs) পৌঁছনো ব্যাটার। যদিও শচীন ও কুমার সাঙ্গাকারা ইতিমধ্যে এই মাইলফলকে পা রেখেছেন, তবে কোহলি তাঁদের থেকে কম ম্যাচ খেলে এই নজির গড়তে পারেন আগামী বছরেই।

আরও পড়ুন: নববর্ষে নতুন সারপ্রাইজ দিতে চলেছেন কোহলি!

শচীন তেণ্ডুলকর ৬৪৪টি আন্তর্জাতিক ইনিংসে ২৮,০০০ রানের গণ্ডি পার করেছেন। তিনি ছাড়াও এই নজির গড়েছেন শ্রীলঙ্কার তারকা ব্যাটার কুমার সাঙ্গাকারাও। তিনি তাঁর আন্তর্জাতিক কেরিয়ারের ৬৬৬তম ইনিংসে এই মাইলফলক স্পর্শ করেছেন। এদিকে কোহলির এখনও অবধি মাত্র ৬২৩ ইনিংসে ২৭,৯৭৫ রান করে ফেলেছেন। তাই নিউজিল্যান্ডের বিরুদ্ধে আসন্ন ওয়ানডে সিরিজেই যে তিনি এই দুই কিংবদন্তির রেকর্ডটি ভেঙে ফেলতে চলেছেন, তা অনেকাংশে নিশ্চিত।

দেখুন আরও খবর:

The post শচীনকে টপকাতে দরকার মাত্র ২৫! কোহলির মহারেকর্ড ২০২৬-এই? first appeared on KolkataTV.